PATVIRTINTA

Kauno miesto savivaldybės tarybos

2023 m. liepos 18 d.

sprendimu Nr. T-337

**BALSŲ SKAIČIAVIMO KOMISIJOS NUOSTATAI**

# I SKYRIUS

# BENDROSIOS NUOSTATOS

1. Šie nuostatai nustato Balsų skaičiavimo komisijos (toliau – Komisija) sudarymą, tikslą, sudarymo tvarką, funkcijas ir veiklą.

2. Komisija savo veikloje vadovaujasi Lietuvos Respublikos vietos savivaldos įstatymu, Kauno miesto savivaldybės tarybos (toliau – Taryba) veiklos reglamentu ir šiais nuostatais.

**II SKYRIUS**

**KOMISIJOS TIKSLAS**

 3. Komisijos tikslas – užtikrinti slapto balsavimo ir prireikus balsavimo rankų pakėlimu procedūrą.

**III SKYRIUS**

**KOMISIJOS SUDARYMAS IR VEIKLOS ORGANIZAVIMAS**

4. Komisija sudaroma Tarybos kadencijos laikotarpiui. Jos sudėtis ir nuostatai keičiami Tarybos sprendimu.

5. Komisija sudaroma iš ne daugiau nei 7 Tarybos narių. Sudarant Komisiją laikomasi proporcinio daugumos ir mažumos atstovavimo principo.

6. Komisijos pirmininkas ir pavaduotojas skiriami Tarybos sprendimu sudarant Komisiją.

7. Tarybos narys, pretenduojantis būti paskirtas Komisijos pirmininku, privalo užpildyti Lietuvos Respublikos vidaus reikalų ministro patvirtintos formos deklaraciją, joje pateikdamas duomenis dėl atitikties nepriekaištingos reputacijos reikalavimams. Ši deklaracija pateikiama Kauno miesto savivaldybės merui ir priėmus sprendimą dėl Komisijos pirmininko skyrimo ne vėliau kaip per 1 darbo dieną paskelbiama viešai Kauno miesto savivaldybės interneto svetainėje ir skelbiama viešai tol, kol Tarybos narys eina Komisijos pirmininko pareigas.

8. Komisija į posėdžius renkasi Tarybai priimant sprendimus slaptu balsavimu ir atlieka šias funkcijas:

8.1. iš Komisijos narių išsirenka posėdžio sekretorių;

8.2. išduoda Tarybos nariams slapto balsavimo biuletenius ir atlieka slapto balsavimo procedūrą;

8.3. pripažįsta negaliojančiais slapto balsavimo biuletenius Tarybos veiklos reglamente nurodytais atvejais;

8.4. surašo slapto balsavimo rezultatų protokolą ir jį pasirašius visiems balsavimą stebėjusiems Komisijos nariams perduoda Tarybos posėdžio pirmininkui Tarybos veiklos reglamente nustatyta tvarka.

9. Komisijos pirmininkas skelbia slapto balsavimo rezultatus.

10. Slapto balsavimo rezultatų protokolai tvarkomi ir saugomi Kauno miesto savivaldybės administracijos Tarybos veiklos administravimo skyriuje.

11. Komisija Tarybos posėdžio metu skaičiuoja balsus, kai nenaudojama elektroninė balsų skaičiavimo sistema ir balsuojama rankos pakėlimu. Tokiu atveju Komisija taip pat suskaičiuoja prieš kiekvieną balsavimą posėdžio salėje esančius Tarybos narius. Balsavime dalyvaujančių Tarybos narių skaičių ir balsavimo rezultatus Komisijos pirmininkas perduoda Tarybos posėdžio pirmininkui.

**IV SKYRIUS**

**BAIGIAMOSIOS NUOSTATOS**

 12. Komisijos nariai, pažeidę Lietuvos Respublikos teisės aktus ir šiuos nuostatus, atsako Lietuvos Respublikos įstatymų ir kitų teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_